Diari Oficial de la Generalitat Valenciana


Sumari del DOGV 3467, del 06-04-1999 (1999/2499)

RESOLUCIÓ d’11 de març de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d’Ocupació, Indústria i Comerç de la Comunitat Valenciana i l’Institut per a la Diversificació i Estalvi d’Energia (IDAE), per a l’execució de les ajudes de la subvenció global FEDER-IDAE en el marc del Pla d’Estalvi i Eficiència Energètica 1998-1999.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3467

Data del DOGV
:   06-04-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/2499


Data del document
:   11-03-1999

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * energia renovable
    * estalvi d'energia
    * energia blana

RESOLUCIÓ d'11 de març de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Ocupació, Indústria i Comerç de la Comunitat Valenciana i l'Institut per a la Diversificació i Estalvi d'Energia (IDAE), per a l'execució de les ajudes de la subvenció global FEDER-IDAE en el marc del Pla d'Estalvi i Eficiència Energètica 1998-1999. [1999/X2499]
  
Subscrit, després de la tramitació prèvia reglamentària, entre la Conselleria d'Ocupació, Indústria i Comerç de la Comunitat Valenciana i l'Institut per a la Diversificació i Estalvi d'Energia (IDAE), el 15 de desembre de 1998, un Conveni de col·laboració per a l'execució de les ajudes de la subvenció global FEDER-IDAE en el marc del Pla d'Estalvi i Eficiència Energètica 1998-1999, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0190/1999, i que figura com a annex d'aquesta resolució.
  
València, 11 de març de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria d'Ocupació, Indústria i Comerç de la Comunitat Valenciana i l'Institut per a la Diversificació i Estalvi d'Energia (IDAE), per a l'execució de les ajudes de la subvenció global FEDER-IDAE en el marc del Pla d'Estalvi i Eficiència Energètica 1998-1999.
  
A Madrid, a 15 de desembre de 1998.
  
Reunits
  
D'una part, el senyor José Manuel Serra Peris, secretari d'estat d'Indústria i Energia, nomenat pel Reial Decret 2.105/1998, de 25 de setembre, i president de l'Institut per a la Diversificació i Estalvi d'Energia (IDAE), en l'exercici de la competència atribuïda per l'Acord del Consell de Ministres de 2 de març de 1990, en la redacció efectuada per l'Acord del Consell de Ministres de 3 de juliol de 1998.
  
De l'altra, el senyor Diego Such Pérez, que actua en representació de la Comunitat Autònoma de València en qualitat de conseller d'Ocupació, Indústria i Comerç i president de l'Institut de la Petita i Mitjana Indústria de la Generalitat Valenciana (IMPIVA).
  
Tot reconeixent-se en la representació que tenen capacitat per a formular aquest conveni,
  
Exposen
  
1. Que el 1997, l'administració general de l'Estat va aprovar per Ordre Ministerial les bases reguladores de la concessió de subvencions en el marc del Pla d'Estalvi i Eficiència Energètica (PAEE) per al període 1997-1999 que incloïen, a més dels fons estatals, una subvenció global FEDER-IDAE que s'articula en el context del denominat Marc de Suport Comunitari 1994-1999, per a les intervencions estructurals comunitàries a les regions espanyoles de l'Objectiu núm. 1.
  
2. Que en aquesta ordre ministerial es designava l'IDAE, com a entitat col·laboradora del Ministeri d'Indústria i Energia, als efectes, entre altres, de la gestió de la subvenció global FEDER-IDAE i de distribució de subvencions PAEE.
  
3. Que la subvenció global FEDER-IDAE, aprovada per la Comissió de la Comunitat Europea per al període 1995-1999, té com a requisit ineludible, la necessitat de garantir que es complisca el compromís de gestió economicoadministrativa assumit per l'administració general de l'Estat en l'esmentada subvenció global a través de l'Institut per a la Diversificació i Estalvi d'Energia (IDAE), com a organisme intermediari.
  
4. Que aquesta exigència ha sigut un dels eixos orientatius del nou plantejament en el règim d'ajudes del Pla d'Estalvi i Eficiència Energètica en el Reial Decret 615/1998, de 17 d'abril, pel qual s'estableix el règim d'ajudes i es regula el seu sistema de gestió.
  
5. Que l'article 9, paràgraf segon, de l'esmentat Reial Decret assenyala que se subscriuran convenis amb les comunitats autònomes que tinguen per objecte establir el marc de col·laboració per a garantir els requisits exigibles en l'aplicació conjunta de les ajudes previstes en els pressupostos generals i els procedents del FEDER inclosos en la subvenció global.
  
Per això, les entitats que subscriuen aquest conveni, sense renúncia a les seues competències específiques, acorden realitzar-lo amb subjecció a les següents
  
Clàusules
  
Primera
  
Les parts signants col·laboraran per a gestionar les ajudes del Pla d'Estalvi i Eficiència Energètica, dins de l'àmbit geogràfic de la Comunitat Valenciana, d'acord amb el Reial Decret 615/1998, de 17 d'abril, pel qual s'estableix el règim d'ajudes i es regula el seu sistema de gestió en el marc del Pla d'Estalvi i Eficiència Energètica.
  
Segona
  
A la Generalitat Valenciana, a través de l'Institut de la Mitjana i Petita Indústria de la Generalitat Valenciana (IMPIVA), li correspon promulgar en el seu àmbit geogràfic les bases reguladores de les subvencions d'acord amb el Reial Decret i a realitzar-ne la convocatòria.
  
Així mateix, li correspon la gestió, resolució i pagament de les ajudes de conformitat amb el procediment que es detalla més avant.
  
L'IDAE col·laborarà amb la comunitat autònoma en relació amb les funcions contingudes en el paràgraf anterior.
  
Tercera
  
El finançament d'aquestes ajudes, el realitzarà l'administració de l'Estat amb fons nacionals i FEDER.
  
L'aportació de l'administració general de l'Estat, determinada en aplicació d'allò que s'ha disposat en l'article 153 de la Llei General Pressupostària, puja per a l'exercici 1998 a 73,3 milions de pessetes, de conformitat amb l'Acord del Consell de Ministres, de data 5 de juny de 1998.
  
La dita suma serà transferida a la Conselleria d'Economia i Hisenda de la Generalitat Valenciana qui realitzarà la corresponent generació pressupostària a l'IMPIVA
  
L'aportació econòmica de l'administració general de l'Estat per a 1999 serà la que resulte segons el mateix procediment utilitzat per a aquest exercici i es determinarà entre les parts mitjançant l'oportú acord específic i estarà supeditada a la disponibilitat de crèdit pressupostari.
  
Quarta
  
La comunitat autònoma encomana a l'IDAE la gestió i el lliurament de les subvencions atorgades de conformitat amb el procediment establit en la clàusula següent; amb aquesta finalitat la comunitat autònoma farà la corresponent provisió de fons a favor de l'IDAE.
  
Cinquena
  
Es constituirà una comissió mixta paritària integrada per representants de l'Institut per a la Diversificació i Estalvi de l'Energia (IDAE) i de l'Institut de la Mitjana i Petita Indústria de la Generalitat Valenciana (IMPIVA), a fi de conéixer detalladament els diferents projectes als quals se'ls aplique la subvenció global FEDER-IDAE.
  
La Comissió Mixta tindrà les següents funcions que es detallen en l'article 10 del Reial Decret 615/1998, de 17 d'abril, entre les quals cal mencionar:
  
a) Elaborar i proposar les especialitats del procediment de tramitació administrativa.
  
b) Participar en el seguiment de l'aplicació del present conveni i de totes aquelles actuacions que regule, o que se'n deriven.
  
c) Elegir els projectes que es puguen acollir a la subvenció global en l'àmbit de la Comunitat Valenciana d'acord amb el Reial Decret 615/1998, de 17 d'abril, i de la normativa específica de l'esmentada Comunitat, elevant a l'organisme competent de l'esmentada comunitat la proposta de concessió.
  
d) Realitzar el seguiment de l'aplicació del Reial Decret 615/1998, de 17 d'abril, a la Comunitat Valenciana, i informar sobre el seu desenvolupament en allò que es refereix als projectes susceptibles d'acollir-se a la subvenció global.
  
e) Estudiar i proposar les activitats de promoció, difusió i informació sobre les actuacions recollides en el Reial Decret en l'àmbit de la Comunitat Valenciana, relacionades amb l'aplicació de la subvenció global als projectes del Pla d'Estalvi i Eficiència Energètica.
  
f) Elaborar el procediment de control i coordinació que garantisca el conjunt dels objectius del Reial Decret pel que fa a la subvenció global.
  
g) Verificar el compliment per part dels beneficiaris de les condicions establides per a l'atorgament de les subvencions.
  
h) Resoldre els dubtes que pogueren plantejar-se per al compliment d'aquest conveni.
  
Sisena
  
A fi de complir la comanda efectuada, l'IDAE:
  
- Lliurarà als beneficiaris les subvencions concedides corresponents als projectes acollits a la subvenció global FEDER-IDAE.
  
- Justificarà l'aplicació dels fons gestionats davant l'IMPIVA.
  
- Se sotmetrà a les actuacions de comprovació que respecte de la gestió dels dits fons puguen decidir els òrgans de control i fiscalitzadors de la Comunitat Valenciana.
  
Setena
  
En totes les comunicacions amb el beneficiari de la subvenció aprovada, haurà d'indicar-se la procedència dels fons de la subvenció i el seu finançament a càrrec dels Pressupostos Generals de l'Estat i dels fons FEDER.
  
Igualment, s'inclourà com a condició de realització del projecte la utilització en totes les seues manifestacions externes de la llegenda corresponent a la denominació del Ministeri d'Indústria i Energia i la Unió Europea, com a cofinançadores del projecte.
  
Vuitena
  
El règim jurídic aplicable a aquest conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Hi seran d'aplicació, així mateix, les restants normes de Dret Administratiu en matèria d'interpretació, modificació i resolució de les qüestions no previstes en aquest.
  
Novena
  
La vigència del conveni es fixa fins al 31 de desembre de 1999. No obstant això, podrà produir-se'n la resolució abans del termini indicat per mutu acord de les parts, per incompliment o per denúncia d'algunes d'elles. En aquest últim cas haurà de mitjançar una notificació de denúncia a l'altra part, amb una antelació de sis mesos respecte de la data en què es desitge deixar-la sense efecte.
  
I com a prova de conformitat, signen les parts al lloc i en la data indicats en l'encapçalament.
  
El secretari d'estat d'Indústria i Energia i president de l'Institut per a la Diversificació i Estalvi d'Energia (IDAE), José Manuel Serra Peris.